钦定古今图书集成/理学汇编/学行典/第174卷 > 徐三重
## 钦定古今图书集成/理学汇编/学行典/第174卷 > 徐三重

按《明外史徐三重传》：“三重，字伯同，松江华亭人。为人
贞静，寡嗜欲，恬于进取。万历二年，既举会试，不就廷
对归，益务博览。五年成进士。以舆望当获馆选，有乡
人忌之为谤言，遂不赴试。寻奔母丧，戴星而行，哀毁
骨立。服除，授刑部主事。时张居正当国，政尚严刻，刑
官务深文取悦，三重独持平，为尚书严清所器，令总”
诸司奏章，益矜恕有声。甫三年，辄谢病归，自是遂不
出，家居四十二年，年七十有八卒。学者重其行，称其
为鸿洲先生。三重自幼嗜学，有至行，常赴友人饮，见
席间有妓，即托故避去。读书里舍，忽有邻妇自媒，三
重绝不一盼，亦秘而不言。所亲老而无子，寄重赀于
其家，且云：“我已无子，身后即以此相遗。”三重亟返之。
其学务崇践履，以考亭为宗。自壮迄老，编摩未尝释
手。然沉默自晦，恒恐人知，绝迹公庭，长吏不获见其
面。其嘉言懿行，远近奉为模楷。当时士大夫语家法
者，往往推徐氏为第一。其生平所著有《庸斋信古馀
论》《牖景录》《采芹录》《鸿洲杂著》《徐氏家则》诸书行于世。
子祯稷，举进士，历官四川副使。“克遵父训”，亦以“清节
闻。”